**PREDLOG**

**ZAKON**

**O DOPUNI ZAKONA O INDUSTRIJSKIM EMISIIJAMA**

**Član 1**

U Zakonu o industrijskim emisijama („Službeni list CG“, broj 17/19), u članu 14 poslije stava 5 dodaju se dva nova stava koja glase:

„Troškove za rad komisije snosi operater.

Visinu troškova za rad komisije u zavisnosti od vrste i složenosti postrojenja za koje se izdaje dozvola, određuje organ uprave, uz prethodno pribavljeno mišljenje organa državne uprave nadležnog za poslove finansija.“

**Član 2**

Ovaj zakon stupa na snagu osmog dana od dana objavljivanja u „Službenom listu Crne Gore“.

**OBRAZLOŽENJE**

**I**. **USTAVNI OSNOV ZA DONOŠENJE ZAKONA**

Ustavni osnov za donošenje Zakona o dopuni Zakona o industrijskim emisijama sadržan je u odredbi člana 16 tačka 5 Ustava Crne Gore, kojim je predviđeno da se zakonom, u skladu sa Ustavom, uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Od strane Agencije za zaštitu životne sredine dostavljena je incijativa za izmjenu Zakona o industrijskim emisijama sa ciljem jasnog definisanja da operater snosi troškove rada Komisije. Uzimajući u obzir da je u Agenciji stopirano više upravnih postupaka revizije/izdavanja integrisanih dozvola više od pola godine, neohodno je unaprijediti sistem izdavanja integrisanih dozvola za postrojenja i aktivnosti koje podliježu izdavanju iste kroz sveobuhvatniji stručni pregled dokumentacije od strane Komisije.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Predloženom dopunom ovog zakona ne utiče se na dostignuti stepen usaglašenosti sa IED direktivom, već se obezbjeđuju uslovi za njenu efikasniju implementaciju, posebno u dijelu nezavisnog pregleda i ocjene priložene dokumentacije od strane operatera, što može samo pozitivno uticati na budući rad operatera.

**IV. OBJAŠNJENJE OSNOVNIH PRAVNIH INSTITUTA**

Članom 1 definisana je dopuna kojom je predviđeno da operater snosi troškove rada komisije koja se bavi analizom i ocjenom dokumnetacije koja se dostavlja u postupku izdavanja integrisane dozvole. Takođe, dalje je propisano da će se visina troškova za rad komisije određivati u zavisnosti od vrste i složenosti postrojenja za koje se izdaje integrisana dozvola, od strane Agencije za zaštitu životne sredine, uz prethodno pribavljeno mišljenje organa državne uprave nadležnog za poslove finansija.

**V. PROCJENA FINANSIJSKIH SREDSTAVA ZA SPROVOĐENJE OVOG ZAKONA**

Za sprovođenje ovog zakona nije potrebno izdvojiti sredstva iz budžeta Crne Gore, što je i utvrđeno u Izvještaju o sprovedenoj analizi procjene uticaja propisa - RIA obrazac, u poglavlju Procjena fiskalnog uticaja.

**Stručna komisija**

**Član 14**

Stručnu komisiju (u daljem tekstu: komisija) obrazuje organ uprave.

Aktom o obrazovanju komisije određuje se broj članova, sastav i druga pitanja od značaja za rad komisije.

Predsjednik komisije imenuje se iz reda zaposlenih u organu uprave.

Za članove komisije mogu biti imenovana lica sa završenim VIII nivoom nacionalnog okvira kvalifikacija odgovarajućeg smjera obrazovanja iz reda:

- zaposlenih u organu uprave;

- zaposlenih u drugim organima i organizacijama;

- nezavisnih stručnjaka.

Članovi komisije ne mogu biti lica koja su:

- učestvovala u izradi elaborata procjene uticaja na životnu sredinu koji je predmet ocjene;

- osnivač pravnog lica ili preduzetnik koji je izradio elaborat procjene uticaja na životnu sredinu ili zaposleni kod tih lica;

- osnivač i/ili zaposleni kod operatera;

- bračni supružnici, krvni srodnici do četvrtog stepena srodstva i srodnici po tazbini do drugog stepena srodstva lica.

**ZAKON O PROCJENI UTICAJA NA ŽIVOTNU SREDINU**

**Komisija za procjenu uticaja**

**Član 21**

Utvrđivanje obima i sadržaja elaborata i ocjenu elaborata, vrši komisija za procjenu uticaja koju obrazuje nadležni organ.

Komisija za procjenu uticaja se obrazuje iz reda zaposlenih u nadležnom organu i drugih stručnih lica koja imaju najmanje završen VII-1 nivo nacionalnog okvira kvalifikacija i najmanje pet godina radnog iskustva u struci za pojedine segmente životne sredine.

Rješenjem o obrazovanju komisije za procjenu uticaja određuje se broj, sastav i način rada komisije.

Članovi komisije za procjenu uticaja ne mogu biti lica, koja su učestvovala u izradi elaborata ili su osnivači ili zaposleni kod nosioca projekta ili kod pravnog lica ili preduzetnika koje je izradilo elaborat.

Visinu troškova za rad komisije za procjenu uticaja u zavisnosti od vrste i složenosti pojedinih projekata za koje se vrši procjena uticaja, određuje nadležni organ, uz prethodno pribavljeno mišljenje organa državne uprave nadležnog za poslove finansija.

**Troškovi procjene uticaja**

**Član 23**

Nosilac projekta snosi troškove izrade elaborata, troškove za obavještavanja iz čl. 13, 14, 16, 20 i 24 ovog zakona, troškove organizovanja i vođenja javne rasprave iz člana 20 ovog zakona, kao i troškove rada komisije za procjenu uticaja.